**Diplom-Is AS** er et heleid datterselskap av TINE SA. Diplom-Is produserer og markedsfører iskrem og frosne desserter under varemerkene Diplom-Is, Mövenpick, Mars Ice Creams og Nestlé. Blant de viktigste merkevarene er Royal, Dream, Krone-is, Pin-Up, Lollipop, Sandwich og Tip Top Båtis.

I 2011 produserte selskapet 27 millioner liter is med 552 ansatte og nådde en omsetning på 927 millioner kroner.

Historie
--------

Diplom-Is har sine røtter i alle de meieridrevne iskrem-fabrikkene i Norge. Selve navnet Diplom-Is kommer fra Oslo, og det hele startet i 1930 ved at Melkeforsyningen overtok et mindre meieri i Thorvald Meyers gate 76 i Oslo. Tuft meieri hadde en liten avdeling for iskremframstilling, og i august 1930 vedtok styret i Melkeforsyningen å fortsette og utbedre driften. Dette skjedde fra nyttår, og varemerket ble Diplom-Is. «Diplom-Is gir uttrykk for noe virkelig fint, og det er jo ikke umulig at man på en meieriutstilling kan bli tildelt et diplom,» skrev A. Hardt i sin anbefaling av navnet. I 1931 fikk Oslo sin første isbil.

Den kontinuerlige iskremfryseren ble tatt i bruk i 1934, dermed var en ny epoke i norsk iskremindustri begynt.

I 1936 ble maskoten «Eskimonika» født med slagordet «ild mot is – kulde mot varme».:30 Designet var ved tegneren Einar Johnsen. Maskoten forstilte en grønlandsk inuitt i selskinnsdrakt.

Under 2. verdenskrig ble det kun produsert saftis på grunn av manglende råvarer. I 1947 gikk Vestfold-meieriene sammen og etablerte iskremfabrikk i Tønsberg- Meierienes Fellesfabrikk A/L – som senere ble flyttet til Brevik i 1971. Meieriene i Østfold gikk i 1948 sammen om iskremfabrikk i Rakkestad – Østfoldmeierienes Fabrikk A/L, og meieriene i Agder-fylkene om iskremfabrikken AMA, Lillesand i 1948. 

I 1951 ble Meierienes Iskremforening etablert, for å koordinere samarbeidet mellom meierienes iskremfabrikker. Varemerket Diplom-Is ble brukt av alle produksjonsbedriftene. Denne ordningen varte i 40 år. I mellomtiden var det mange fusjonsforhandlinger, som i etapper samlet meierienes iskremindustrier til ett selskap. Først ute var AMA og Meierienes Fellesfabikk A/L, som gikk sammen i 1967. Deretter fusjonerte Østfoldsmeierienes Fabrikker A/L og Meierienes Fellesfabrikk A/L i 1980, og nytt firmanavn ble Meierienes Fabrikker A/L. I 1988 gikk Frue Meieri inn som medeier i Meierienes Fabrikker A/L og P/L Vestlandsmeieriet i 1990. Samtidig ble firmanavnet endret til Norsk Iskrem BA. Forhandlinger mellom Diplom-Is A/L, A/L Iskrem, A/L Meieriet Nord, Harstad Meieri og Norsk Iskrem BA fortsatte i 1990, og fra 1. januar 1991 ble meierienes iskremindustri samlet til ett rike i Norsk Iskrem BA med Diplom-Is som varemerke og eskimofiguren som symbol.

På årsmøtet i Norsk Iskrem BA i april 2002 ble det vedtatt å endre navn og selskapsform fra selskap med begrenset ansvar (BA) til aksjeselskapet Diplom-Is AS. Den store omorganiseringen i meierisektoren innebar at Diplom-Is AS ble datterselskap av TINE BA. I 2004 overtok Diplom-Is AS det svenske selskapet Triumf-glass og selskapet endret navn til Diplom-Is Sverige AB. Samme år trakk Nestlé sin organisasjon ut av Norge og overlot salg og distribusjon til Diplom-Is AS.

Diplom-Is produserer også iskremprodukter fra Mövenpick og Nestlé på lisens for salg i Norge. Produkter fra Mars Ice Cream distribueres også. Diplom-Is har én fabrikk i Norge, lokalisert på Gjelleråsen utenfor Oslo.

Logo
----

«Eskimonika», introdusert i 1936
Diplom-is lastebil
«Eskimonika»-logoen er et klassisk symbol og hadde siden introduksjonen i 1936 vært symbolet på Diplom-Is.

I 2020 ble «Eskimonika»-logoen kritisert for kulturell appropriering. I desember 2020 annonserte Diplom-Is at de byttet ut logoen «Eskimonika» med «Diplom-Is-jenta». Diplom-Is ønsket å fjerne assosiasjonene til urfolket i Grønland og erstattet klærne med tradisjonelle vinterklær, men beholdt omtrent samme farger og silhuett som før.

Professor i markedsføring Lars Erling Olsen ved BI mente at de langt på veg lyktes med modernisering av logoen. Professor Tor Wallin Andreassen ved NHH mente at de hadde klart å finne en balanse mellom nytt og gammelt i logoen, men stilte spørsmål om de endret på grunn av stemningene i samfunnet i retning politisk korrekthet og at det kunne være en «damage control»-strategi på grunn av kritikken og ikke en oppdatering og modernisering.

I 2020 fikk Nortura lignende kritikk for produktnavnet Joika. I 2021 ble navnet endret til VILTi.

Produkter
---------

Noen av de mest kjente produktene:

* Krone-is
* Gullpinne
* Sandwich
* Gigant
* Tip Top Båtis
* Lollipop
* Pin-Up
* Vaffel Krone

Referanser
----------

1. 1 2 3  Line Aandal Røijen; Sverre Gunnar Haga; Kjetil Fallan; Mats Linder (3. mars 2017). «Norsk design på sitt beste». A-magasinet (bilag). *Fædrelandsvennen*. Kristiansand. s. 29–37.
2. ↑  Nutta Haraldsen (2018). *Norske postkort*. Norgesforlaget. ISBN 9788292765807.  [Noen har feilaktig tillagt designet Arne Johnson i reklamefirmaet Høydahl Ohme i Oslo]
3. 1 2 3 4 5  Dag Robert Jerijervi (3. desember 2020). «Ny Diplom-Is-logo får skryt: - Fornuftig å ta signaler i samfunnet». *Kampanje*. Besøkt 3. desember 2020.
4. 1 2 3  Tom Stian Tretnes Hansen; Biret Ravdna Eira; Inga Kare Marja I. Utsi (3. desember 2020). «Diplom-Is endrer logo – hylles av Sametingspresidenten Aili Keskitalo». *NRK Sápmi*. Besøkt 3. desember 2020.
5. ↑  Andreas Høyer (13. april 2020). «Lansering av «Joika»-klær ble brått avsluttet: – Vi ønsker absolutt ikke å såre noen»Betalt abonnement kreves. *Nordlys*. Besøkt 22. august 2023.
6. ↑  Torill Olsen (24. april 2020). «Joikakaker - et ekko av fornorskingen». *Sámi magasiidna*. Arkivert fra originalen 4. juli 2020. Besøkt 22. august 2023.
7. ↑  Kristina Kalinina; Kristin Humstad; Knut Anders Finnset (28. august 2021). «Joikakakene har fått nytt navn – dette heter de nå». *NRK Troms og Finnmark*. Besøkt 22. august 2023.

Litteratur
----------

* Grønli, Jon Terje (1995). *Diplom-is fra håndverk til merkevare*. Lysaker: Norsk iskrem. ISBN 8299376300.

Eksterne lenker
---------------

* (no) Offisielt nettsted Rediger på Wikidata

* (en) Diplom-Is – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Oslo Byleksikon **·** VIAF **·** Brønnøysundregistrene
 |